b'\n_START_ARTICLE_\nSnake River Plain\n_START_PARAGRAPH_\nSnake River Plain (suom. Snakejoen tasanko) on geologinen muodostuma, joka sijaitsee p\xc3\xa4\xc3\xa4osin Idahon osavaltiossa Yhdysvalloissa. Se on muodoltaan kaareva ja on pituudeltaan 400 kilometri\xc3\xa4 it\xc3\xa4-l\xc3\xa4nsi-suunnassa. Snakejoki kulkee alueella, ja monet Idahon suurimmista kaupungista sijaitsee tasangolla. Se voidaan jakaa it\xc3\xa4iseen ja l\xc3\xa4ntiseen osaan, jotka ovat topografisesti samanlaisia mutta eroavat rakenteellisesti.\n_START_SECTION_\nGeologia\n_START_PARAGRAPH_\nL\xc3\xa4ntinen Snake River Plain on koilliseen osoittava hautavajoama, joka viett\xc3\xa4\xc3\xa4 selv\xc3\xa4sti tasangon keskustaa kohti. Alueen kiviaines on ryoliittipitoista tuffia sek\xc3\xa4 joki- ja j\xc3\xa4rvisedimenttej\xc3\xa4. Kerrostumien v\xc3\xa4liss\xc3\xa4 on lis\xc3\xa4ksi basalttia. It\xc3\xa4inen Snake River Plain ei ole siirrosvy\xc3\xb6hyke vaan se on painunut ymp\xc3\xa4r\xc3\xb6iv\xc3\xa4\xc3\xa4 maastoa matalammalle tuliper\xc3\xa4isen kivien painosta. It\xc3\xa4inen alue on muodostunut kvartsisista ja mafisista kivist\xc3\xa4. Lis\xc3\xa4ksi sit\xc3\xa4 peitt\xc3\xa4\xc3\xa4 95 prosentin alueelta basaltti.\n_START_SECTION_\nLuonto\n_START_PARAGRAPH_\nSnake River Plain on my\xc3\xb6s Yhdysvaltain ymp\xc3\xa4rist\xc3\xb6nsuojeluviraston m\xc3\xa4\xc3\xa4rittelem\xc3\xa4 kolmannen tason eli\xc3\xb6maantieteellinen alue. Se jaetaan viel\xc3\xa4 10 pienemp\xc3\xa4\xc3\xa4n alueeseen. Kasvillisuus on p\xc3\xa4\xc3\xa4asiassa marunoita kasvavaa pensasaroa. Paikoin alueella on lis\xc3\xa4ksi karuja laavakentti\xc3\xa4 ja maltsoja sek\xc3\xa4 Sarcobus-suvun kasveja kasvavaa maastoa. Maanviljelyst\xc3\xa4 kannattavilla alueilla kasvatetaan sokerijuurikkaita, perunaa, sinimailasta ja viljaa sek\xc3\xa4 vihanneksia. Snakejoessa olevat Shoshonen putoukset ovat merkitt\xc3\xa4v\xc3\xa4 el\xc3\xa4inmaantieteellinen este.'